27 fevral kuni Namangandagi «Pahlavon» sport majmuasida «Navbahor» jamoasining yangi mavsum uchun taqdimot marosimi bo‘lib o‘tdi. Tadbirda klub vakillari bilan birga Namangan viloyati hokimi, viloyat futbol assotsiatsiyasi prezidenti Shavkat Abdurazzoqov ham ishtirok etdi. Rasmiylar futbolchilarga yangi mavsumda to‘p tepadigan raqamlari yozilgan futbolkalarni topshirishdi. Marosimda «Navbahor» bosh murabbiyi Samvel Babayan, jamoa sardori Azim Ahmedov hamda gruziyalik yarimhimoyachi Elguja Grigalashvilar so‘zga chiqishdi. Ayniqsa, gruziyalik legionerning chiqishi, so‘zlari muxlislarda iliq taassurot qoldirdi. Namangan viloyati hokimi Shavkat Abdurazzoqov so‘zga chiqib, «Navbahor»ning shonli tarixini tiklash maqsadida jamoa tarkibi tajribali va mahoratli futbolchilar hisobiga kuchaytirilib, jamoa oldiga yangi mavsumda Osiyo Chempionlar Ligasi (OChL) yo‘llanmasini qo‘lga kiritish vazifasi qo‘yilganligini ta’kidlab, jamoaga omad tiladi. Tasvirchi va montaj ustasi — Boymirza Xalilov